Mafyou 18
Moun-an Ki Pli Enpòtan-an
(Mak 9:33-37; Louk 9:46-48)
1Apwé sa, sé disip-la vini koté Jézi épi yo mandé'y, "Mèt, kilès ki pli enpòtan anpami sé moun-an Bondyé ka kondwi-a?"
2Jézi kwiyé an ti manmay épi i mété'y doubout douvan yo. 3I di yo, "Mwen ka asiwé'w, si an moun pa chanjé mannyè'y épi pwan mannyè an ti manmay, i pa kay sa vini anba kondwit Bondyé. 4Moun-an ki pli enpòtan anpami sé moun-an Bondyé ka kondwi-a sé moun-an ki abésé kò'y épi vini kon ti manmay sala, 5épi moun-an ki wisivwè an ti manmay kon sa pou lapéti mwen wisivwè mwen.
Pa Annékòz Moun Fè Péché
(Mak 9:42-48; Louk 17:1-2)
6"Si pyèsonn fè yonn an sé ti manmay sala ki kwè an mwen-an tiwé lafwa'y an mwen, i té kay pli mèyè pou moun sala si yo té mawé an woul moulen an kou'y épi néyé'y an lanmè-a ki pli fon-an. 7I mové an chay, paski an latè-a ni bagay ki ka fè moun pèdi lafwa yo. Bagay kon sa kay toujou fèt, mé i kay téwib pou moun-an ki annékòz li fèt-la.
8"Si lanmen'w ében pyé'w ka annékòz ou pèdi lafwa'w an mwen, koupé'y épi jété'y. I pli mèyè pou'w mantjé yon lanmen ében yon pyé épi pou'w ni lavi étonnèl pito pou'w ni toulé dé lanmen'w èk toulé dé pyé'w, épi pou Bondyé jété'w lanfè, koté difé-a pa ka janmen étenn. 9Épi si zyé'w ka fè'w pèdi lafwa'w an mwen, tiwé'y épi jété'y. I pli mèyè pou'w mantjé on zyé épi ou ni lavi étonnèl pasé pou'w ni toulé dé zyé'w épi Bondyé jété'w lanfè, koté difé-a kay toujou bwilé.
Pawabòl Mouton-an Ki Té Pèd-la
(Louk 15:3-7)
10"Sé pa pou'w di sé ti manmay sala ki kwè an mwen-an pa enpòtan. Mwen ka di'w, nanj gadyenn sé ti manmay sala toujou douvan Papa mwen ki an syèl. [ 11Paski mwen, Gason Lézòm-lan, vini chaché sové sa ki pèd.]
12"Mi sa an nonm ki ni yon san mouton kay fè lè yonn pèd. I kay kité katwiven diznèf-la (99) asou mòn-an ka manjé, épi i kay chaché pou sa ki pèd-la pou jis tan i jwenn li, 13épi lè i jwenn li, mwen ka asiwé'w i kay kontan plis pou sa i jwenn-an pasé lòt katwiven diznèf-la (99) ki pa té pèd-la. 14Épi sé menm kon Papa'w ki an syèl, i pa vlé yonn an sé ti manmay sala ki ja kwè an li-a pèd.
Ki Mannyè Pou Twété An Fwè Ki Péché
15"Si fwè'w fè an péché kont ou, alé épi moutwé fwè-a lèwè'y. Mé fè'y an sigwé ant zòt dé-a. Si i dakò épi'w, ou ja genyen'y viwé kon an fwè. 16Mé si i pa dakò, alé pwan yonn ében dé moun épi mennen épi'w, paski lévanjil-la di ou pa sa fè an akizasyon kont an moun si ou pa ni dé ében plis témwen. 17Si i pa vlé kouté sé moun sala, ou kay mennen sa douvan légliz-la, épi si i wifizé dakò épi légliz-la, twété'y kon an moun ki pa an fwè ében yonn an sé bòbòlis-la ki ka anmasé taks-la.
18"Kon sa mwen ka di'w, népòt bagay zòt anpéché fèt asou latè-a pa kay fèt an syèl, épi népòt sa ou kité fèt asou latè-a kay fèt an syèl.
19"Épi mwen ka di'w ankò, si dé an zòt ki asou latè-a dakò pou mandé Bondyé népòt bagay, Papa mwen ki an syèl kay bay zòt sa zòt mandé-a. 20Paski koté dé ében plis moun asanblé pou pwédyé an non mwen, mwen la anpami yo."
Sé Pou Nou Pawdonnen
21Pita vini koté Jézi épi i mandé'y, "Mèt, konmen fwa mwen ni pou pawdonnen fwè mwen ki ka kontiné péché kont mwen? Ès sé sèt fwa?"
22Jézi di'y, "Non, sé pa sèt fwa. Ou ni pou pawdonnen'y swasant dis (70) fwa sèt fwa.
23"Mwen ka di'w sa paski mannyè Bondyé ka kondwi sé menm kon an wa ki di i kay konté konmen lajan sé chèf ofisyé'y-la dwé'y. 24Lè i koumansé fè sa, sé ofisyé-a mennen an lòt ofisyé ki té dwé'y konmen milyon dòla. 25Ofisyé-a pa té ni asé lajan pou'y té péyé wa-a, kon sa wa-a di i kay ni pou vann li, madanm li épi ich li an èslavay, épi ofisyé-a kay ni pou pwan tout sa i ni pou péyé dèt-la i ka dwé-a.
26"Ofisyé-a tonbé ajounou douvan wa-a. I di'y, 'Souplé Mèt, pwan pasyans épi mwen, èk mwen kay péyé'w tout sa mwen ka dwé'w.' 27I fè wa-a lapenn, kon sa wa-a di'y, 'Alé, ou pa ka dwé mwen ankò. Kité tout lajan-an ou té dwé mwen-an.'
28"Lè chèf ofisyé-a alé, i jwenn an lòt ofisyé menm kon li ki té dwé'y an ti tak lajan. I tjenbé'y an gòj li épi i koumansé twanglé'y. I di'y, 'Péyé mwen tout lajan-an ou ka dwé mwen-an!'
29"Lòt ofisyé kanmawad li-a ajounou épi i di'y, 'Souplé, ni pasyans épi mwen èk mwen kay péyé'w.'
30"Mé i wifizé fè sa. I fè yo mété'y lajòl pito, pou jis tan i péyé tout lajan-an i té dwé'y-la. 31Lè sé lézòt ofisyé-a wè sa i fè-a, sa fè yo lapenn an chay épi yo alé di wa-a tout sa ki té fèt-la.
32"Kon sa wa-a kwiyé ofisyé-a épi i di'y, 'Ou sé an mové sèvant! Mwen kité tout lajan-an ou té dwé mwen-an, paski ou té mandé mwen pou ni pasyans épi'w. 33Ou té sipozé ni konpasyon asou lòt ofisyé-a menm kon mwen té ni asou'w.' 34Wa-a té faché an chay épi i fè yo mété ofisyé-a lajòl pou yo fè'y méchansté pou jis tan i péyé dènyé lajan-an i té dwé-a."
35Épi lè Jézi fin di yo sa, i di yo, "Sé menm mannyè-a Papa mwen ki an syèl-la kay fè zòt chak si ou pa pawdonnen fwè'w ofon tjè'w."